Onteiening en moorde: Moenie neul oor AfriForum se teenreaksieKallie Kriel, AfriForum se uitvoerende hoof, en Ernst Roets, adjunk uitvoerende hoof van AfriForum, tydens hul besoek aan die VSA (Mei 2018). Foto: Twitter via @ErnstRoets Kallie Kriel en Ernst Roets van AfriForum het onlangs na Amerika getoer om sekere ernstige probleme in Suid-Afrika met, onder andere, meningsvormers en prominente media te bespreek. Hierdie probleme is plaasmoorde en die beskerming van eiendomsreg, wat nou die onderwerp is van die voorgestelde mosie oor onteiening sonder vergoeding en deur ’n moontlike wysiging van die Grondwet wat in die gedrang kan kom. Derhalwe is dit aan die groot klok gehang en dit het ’n groot herrie in Suid-Afrikaanse regeringskringe en in die plaaslike media veroorsaak. Dit het een van die groot wetmatighede in die lewe weer eens bevestig: Die grootheid, betekenis of prominensie van ’n daad gaan ’n gelykmatige reaksie uitlok (hetsy positief, negatief, of albei). Dienooreenkomstig gaan ’n sekere reaksie ook ’n gelykmatige teenreaksie uitlok. Soos verwag, het die linkse media, die regering en heelwat pseudo-intellektuele natuurlik afwysend gereageer op hierdie toer. Pieter du Toit van HuffPost SA se uiters ongesonde obsessie met AfriForum het in gereelde (asook lang en vervelige) tirades gestalte gekry. Prof. Adam Habib van Wits het sonder skroom vir Kriel en Roets met Hitler en Idi Amin vergelyk en boonop vir John Bolton, die Amerikaanse nasionale veiligheidsraadgewer (’n pos wat al deur mense soos Henry Kissinger en Colin Powell beklee is) en voormalige VN-ambassadeur wat saam met die AfriForum-lede vir ’n foto geposeer het, as ’n fascis uitgekryt. Die presidensie het in swak Engels en in ’n sydelingse toespeling op die onderhawige toer op Facebook gevra dat diegene wat besig is om “internasionale veldtogte teen Suid-Afrika te voer”, huis toe moet kom dat daar oor die grondkwessie gepraat kan word. Lindiwe Sisulu, minister van internasionale betrekkinge en samewerking, het AfriForum daarvan beskuldig dat ons rillerstories oor die land versprei. Sy het ook aangevoer dat ons die situasie oordryf en nie self met oplossings vir die grondkwessie vorendag kom nie – en tewens nagelaat om te noem dat hulle as regering vir byna ’n kwarteeu klaaglik daarin misluk het en nie ruim hoeveelhede staatsgrond en titelaktes aan swart boere wil gee nie. Ons is ook allerweë daarvan beskuldig dat ons eerder plaaslik aan die proses moet deelneem – wat ons natuurlik ook besig is om te doen, maar dit maak nie altyd dieselfde opslae as om met bekendes in die VSA te ontmoet nie. In sekere kritici se ivoortorings vol volslae fiksie, drogbeelde en halwe waarhede is dit net te gerieflik om dit skeef uit te beeld as om uit te vind wat die waarheid is of dit te verkondig. So kan dit aangaan en aangaan en ek het nie genoeg ruimte om al die kritiek uiteen te sit nie. Baie daarvan is bloot net suur druiwe oor die sukses van die hele toer en toe is talle strooipoppe en versinsels vervaardig om dit te diskrediteer. Daar was, uiteraard, ook ’n geweldige positiewe reaksie – ook vanuit die media, maar meer belangrik, uit groot en diverse segmente van die Suid-Afrikaanse publiek. Die kruks van my boodskap is dat dit nie nodig sou wees om die wêreld oor hierdie probleme en bedreigings in te lig indien daar nie in die eerste plek groot probleme en bedreigings was nie. Indien ’n staat een van sy primêre pligte jeens sy burgers versaak – soos om hulle veilig te hou – is dit die burgery se plig om iets (binne morele perke natuurlik) daaraan te doen. En as jy ’n mosie dryf om eiendom sonder vergoeding te onteien, is jy besig om die hele land in rampspoed te dompel. Dink jy regtig daar gaan dan geen teenreaksie wees as mense hul eiendom aan die staat verbeurd moet verklaar sonder vergoeding nie? Of as ons vermoor word nie? Sisulu het eintlik implisiet in haar tirade erken dat daar probleme in Suid-Afrika is, maar dat dit net nie oordryf moet word nie. Om mense se eiendom te vat sonder om hulle daarvoor te vergoed, is loutere diefstal. Dit, sowel as plaasmoorde, is tereg ’n rillerstorie wat vertel moet word, want dit is katastrofaal en onaanvaarbaar in enige normale samelewing. Nog ’n voorbeeld is gepas en dit het niks met AfriForum te doen nie. Pres. Donald Trump se administrasie het onlangs heffings op staalinvoere vanaf Suid-Afrika ingestel en gedreig om hulpverlening te sny omdat Suid-Afrika pal teen die VSA en sy belange in die Verenigde Nasies (VN) stem. Suid-Afrika, saam met diktature soos Noord-Korea en Kuba, is onder die top10-state wat die minste saam met die VSA in die VN stem. Die ANC en die regering het gedink hulle kan aanhou om die Weste te beswadder en kant te kies teen veral Amerika, terwyl die Weste se politieke korrektheid en fokus op handel altyd sal verseker dat die geld bly vloei. Trump se verkiesing het die spelreëls begin verander en nou moet Suid-Afrikaners die pyn voel van die ANC se gevaarlike besluite. Wie weet wat kan nog verander indien die ANC en regering aanhou om die Weste te treiter en vervreem? Die gety is beslis besig om te draai. AfriForum wil bloot keer dat Suid-Afrika en Afrikaners nóg pyn moet verduur. Daarom moet die regering, en wie ook al plaasmoorde en eiendomsreg gering ag of selfs ondersteun, altyd gereed maak vir ’n teenreaksie. Om te neul daaroor, gaan ons nie laat weggaan nie.